text: Endnu et stort fragtskib gået på grund i fjord
  02 februar 2018 kl. 09.15
  For anden gang på blot en uge er et fragtskib stødt på grund ud for Drejens i Kolding Fjord.
  Det er et skib lastet med kemikalier, der siden torsdag har siddet fast i en sandbanke i Kolding Fjord ud for Drejens Fyr.
  Søværnets miljøskibe har været på stedet, men har konstateret, at der ikke er nogen fare for forurening fra skibet.
  Skibet sidder fast meget tæt på det sted, hvor et andet fragtskib søndag stødte på grund, men i følge Kolding Havn er der ikke nogen umiddelbar sammenhæng mellem de to grundstødninger.
  - Sejlrenden er bred og dyb nok og er afmærket med bøjer, så skibet må være afveget fra kursen, siger Michael Elkjær fra havnekontoret på Kolding Havn til TV SYD.
  Fredag formiddag arbejder en slæbebåd på at trække skibet flot. Når det sker skal skibet sejle til Kolding Havn, hvor det skal efterses af specialister, inden det får lov til at sejle videre.
  
  